Íþróttabandalag Akureyrar , ÍBA , fagnar 75 ára afmæli í dag en bandalagið var stofnað þann 20. desember 1944 . Starfsemi bandalagsins er blómleg sem aldrei fyrr og mörg járn í eldinum hjá stjórn og framkvæmdastjóra . Í febrúar í fyrra var ný íþróttastefna samþykkt og vinna bandalagsins fer að miklu leyti í að fylgja þeirri stefnu en vinna við stefnuna var í höndum íþróttafélaga bæjarins , auk þess sem almenningur og kjörnir fulltrúar lögðu sitt af mörkum . 12. október sl. var stór dagur í sögu ÍBA en bandalagið fékk þá aðild að Ungmennafélagi Íslands ásamt Íþróttabandalagi Reykjavíkur og Íþróttabandalagi Akraness . Þetta var samþykkt á 51. sambandsþingi UMFÍ að Laugarbakka með nær öllum greiddum atkvæðum . Innganga ÍBA í UMFÍ opnar á mörg tækifæri í því augnamiði að efla enn frekar íþrótta - og æskulýðsstarf í landinu . Þá er orðið brýnt að vinna að framtíðarsýn fyrir íþróttahéröðin og finna leiðir til að styðja betur við starf í nærumhverfi barna og unglinga þannig að starf í íþróttum verði áfram jafn mikivægur þáttur í daglegu lífi okkar allra . Þá erum við afar stolt af því að ÍBA er nú Fyrirmyndarhérað ÍSÍ en bandalagið hlaut þessa gæðaviðurkenningu á jólaformannafundi ÍBA þann 5. desember síðastliðinn . Fyrirmyndarhérað ÍSÍ er gæðaverkefni íþróttahreyfingarinnar og er ÍBA fjórða íþróttahéraðið sem hlýtur þennan heiður . Undanfarin misseri hefur stjórn ÍBA sett aukið púður í fræðslumál til aðildarfélaga . Undanfarna mánuði hafa mörg námskeið og fyrirlestrar verið í boði fyrir aðildarfélög ÍBA og má þar nefna fyrirlestur um næringu og árangur í íþróttum , Nóra og Felix námskeið , auk þriggja fyrirlestra um Jákvæð Samskipti í íþróttum sem Pálmar Ragnarsson hélt . Annað úr starfseminni í stuttu máli : - Búið að greiða nú þegar 2.500.000 kr í ferðastyrk vegna landsliðskeppnisferða úr nýja regluverki Afrekssjóðs Akureyrar . - 6.500.000 kr rekstrarstyrkjum hefur verið skipt og greitt út til aðildarfélaganna sem ekki hafa sérstakan rekstrarsamning við Akureyrarbæ . - Í lok október kom framkvæmdastjórn ÍSÍ til Akureyrar og fundaði stjórn ÍBA með henni ásamt bæjarstjóra . - Ný heimasíða ÍBA var opnuð á dögunum . - Undirbúningur fyrir Alþjóðaleika unglinga er hafinn en þeir fara fram næsta sumar í Ungverjalandi og eru fyrir ungmenni á aldrinum 12 - 15 ára . Framundan er svo hátíðarviðburðurinn Íþróttamaður Akureyrar sem fer fram 15. Janúar nk. kl. 17:30 í Hofi og vonar ÍBA að við sjáum sem flesta bæjarbúa þegar kjöri Íþróttakonu og Íþróttakarls 2019 verður lýst . ÍBA óskar öllum gleðilegra jóla og farsældar á komandi ári .